
A generatív nyelvi modellek ismertsége, használata és elfogadása az egyetemisták körében

Kulcsszavak: mesterséges intelligencia, generatív nyelvi modellek, chatgpt
A mesterséges intelligencia (MI) és különösen a generatív nyelvi modellek, mint a ChatGPT, egyre jelentősebb hatást gyakorolnak a felsőoktatás világára, mind a tanítás, mind a tanulás területén. Kutatásom célja, hogy átfogó képet nyújtson arról, hogyan ismerik, használják és fogadják el a generatív nyelvi modelleket az egyetemisták, és milyen tényezők befolyásolják ezen technológiák integrációját a tanulási folyamatba.
A dolgozat elméleti hátterét a Technology Acceptance Model (TAM) bővített változata adja, amely olyan tényezőket vizsgál, mint a technológiai önhatékonyság, az észlelt hasznosság, az észlelt könnyű használat és a felhasználói attitűd. Az elméleti keret segítségével feltárom, hogy ezek a változók milyen mértékben befolyásolják a generatív nyelvi modellek használatára irányuló szándékot, illetve tényleges használatukat. A kutatás során alkalmazott vegyes módszertan magában foglalja kérdőíves adatgyűjtést, amelyet egyetemisták körében végeztem, valamint mélyinterjúkat három szakoktatóval (marketing, műszaki és jogi területekről).
A kutatás eredményei azt mutatják, hogy a hallgatók többsége már találkozott generatív nyelvi modellekkel, elsősorban közösségi médián keresztül, és azokat leginkább tanulmányi célokra használják. Az észlelt hasznosság és az önhatékonyság kulcsszerepet játszanak a technológia elfogadásában, míg a könnyű használat inkább közvetett hatást gyakorol. Az oktatók körében megfigyelhető a technológia iránti nyitottság, ugyanakkor aggályok is felmerültek az etikai és adatvédelmi kérdésekkel kapcsolatban.
Kutatásom gyakorlati jelentősége abban rejlik, hogy javaslatokat teszek az egyetemek számára a generatív nyelvi modellek oktatásba történő tudatos és etikus integrációjára. A dolgozat hozzájárul a technológia-alapú oktatás elméleti és gyakorlati diskurzusához, valamint új irányokat jelöl ki a mesterséges intelligencia felsőoktatási alkalmazásának kutatásában.



